પ્રહલાદ જેઠાલાલ પારેખ

પ્રહલાદ જેઠાલાલ પારેખ (૨૨ ઓક્ટોબર ૧૯૧૧ - ૨ જાન્યુઆરી ૧૯૬૨) જાણીતા ગુજરાતી સાહિત્યકાર હતા. તેમણે ગદ્યકથા, બાળવાર્તા તથા બાળકાવ્યનું પણ સર્જન કર્યું હતું.

 જીવન 
એમનો જન્મ ભાવનગર શહેરમાં ૨૨ ઓક્ટોબર ૧૯૧૧ના રોજ થયો હતો.

પ્રાથમિક-માધ્યમિક શિક્ષણ શ્રી દક્ષિણામૂર્તિ, ભાવનગરમાં પૂર્ણ કર્યા પછી તેમણે ગૂજરાત વિદ્યાપીઠ તથા શાંતિનિકેતન ખાતે અભ્યાસ કર્યો હતો. આ સમયે રવિન્દ્રનાથ ટાગોરના સાનિધ્યમાં એમણે કવિતાલેખનની શરૂઆત કરી હતી. અભ્યાસ પૂર્ણ કર્યા બાદ એમણે શિક્ષક તરીકે કારકિર્દી સ્વીકારી હતી. ૧૯૩૭માં વિલેપારલેની પ્યુપિલ્સ ઑન સ્કૂલમાં શિક્ષક તરીકે જોડાય પછી બીજે વર્ષે ભાવનગરની ઘરશાળામાં જોડાયા. એ પછી ૧૯૪૫ થી તેમના અવસાન સુધી મુંબઈની મોડર્ન હાઈસ્કૂલમાં શિક્ષક રહ્યા હતા. તેમણે સ્વતંત્રતાની લડતમાં સક્રિયપણે ભાગ લીધો હતો, જેના કારણે એમને જેલમાં પણ જવું પડ્યું હતું.

એમનું અવસાન ૨ જાન્યુઆરી, ૧૯૬૨ના દિવસે થયું હતું.

 સર્જન 
 કાવ્યસંગ્રહો: બારી બહાર (૧૯૪૦), સરવાણી (૧૯૪૮)
 ગદ્યકથાઓ: ગુલાબ અને શિવલી (૧૯૩૮), રૂપેરી સરોવરને કિનારે (૧૯૬૨)
 અનુવાદ: અજાણીનું અંતર
 પરિચયપુસ્તિકા: શિસ્તની સમસ્યા (૧૯૬૨)
 બાળવાર્તાઓ રાજકુમારની શોધમાં, કરુણાનો સ્વયંવર
 બાળકાવ્યો: તનમનિયાં

તેમનો બારી બહાર કાવ્યસંગ્રહ ગુજરાતી કવિતામાં એક નવો પ્રવાહ શરૂ કરનાર ગણાય છે. ગુજરાતી લેખક અને વિવેચક મનસુખલાલ ઝવેરી તેમના હિસ્ટરી ઓફ ગુજરાત લિટરેચરમાં નોંધે કે પ્રહલાદ પારેખની કવિતાઓમાં દુːખનો અદ્રશ્ય પ્રવાહ છે.

સંદર્ભો

બાહ્ય કડીઓ

 ગુજરાતી સાહિત્ય પરિષદ પર પરિચય

શ્રેણી:કવિ
શ્રેણી:ગુજરાતી સાહિત્યકાર
શ્રેણી:૧૯૧૧માં જન્મ
શ્રેણી:૧૯૬૨માં મૃત્યુ